কর্মক্ষেত্রে যৌন হেনস্থা কঠিন বাস্তব। তা নিয়ে অন্তত কথা উঠছে, ফলে সযত্নে লুক্কায়িত কঙ্কালরাও বেরিয়ে আসছে আলমারি থেকে। তা শেষমেশ কোন কূলে গিয়ে ঠেকে, তা দেখা এখনও বাকি, কিন্তু এরই মধ্যে সাম্প্রতিক একটি ঘটনা সত্যিই তাক লাগিয়ে দেওয়ার মতো। খবরে প্রকাশ, এইচবিও তাদের টিভি সিরিজে যে কোনও যৌন দৃশ্যের চিত্রগ্রহণের সময়, এক জন ‘ইন্টিমেসি সুপারভাইজার’কে বহাল করছে। সেই পদাধিকারীর মূল কাজ, চিত্রনাট্য থেকে উত্তেজক দৃশ্য ক্যামেরায় ওঠা পর্যন্ত নজর রাখা, যাতে অভিনেতার কোনও প্রকার অসুবিধে বা আপত্তি না থাকে সে কাজটিতে। অবশ্যই এমন উদ্যোগের সাধুবাদ প্রাপ্য, কারণ চলচ্চিত্র-অরণ্যের প্রবাদ, এমত ক্ষেত্রে যৌন হেনস্থা হলেও কোনও ভাবে তা যেন ঢাকা পড়ে যায় ‘কাজ’-এর মেঘে। ‘চিত্রনাট্যের স্বার্থে’, অকাট্য ‘যুক্তি’ হয়ে ওঠে এ ক্ষেত্রে। অর্থাৎ শিল্পের খাতিরে যেন অনেক কিছুই ‘অনুমোদিত’। ‘ইন্টিমেসি সুপারভাইজার’-এর উপস্থিতি, আশা করা যায়, এমন ‘অস্বস্তিময়’ ক্ষণে কিছুটা সহায় হতেও পারে। তবুও প্রবল আবছায়া কি থেকে যায় না ‘স্ব-ইচ্ছা’ ও ‘বলপূর্বক’ পদক্ষেপের মধ্যে? আর ভাবনা তো এটিও, এত সতর্কতামূলক পদক্ষেপ সত্ত্বেও মানসিকতার বদল যদি না আসে, অর্থাৎ সুযোগ বুঝে অবদমিত কামকে চরিতার্থ করার প্রবণতা যদি না হ্রাস পায়, আখেরে কাজ হবে কি?